<classify> Katibu Mkuu wa TFF, Selestine Mwesigwa aliiambia HabariLeo kuwa uchaguzi wa Yanga utafanyika kwa mujibu wa Katiba ya mwaka 2010 kama ilivyoelekezwa na kwamba hawana taarifa ya Yanga kutaka uchaguzi huo usogezwe mbele.Hakuna barua yoyote ya Yanga ambayo imeomba uchaguzi usogezwe mbele, hivyo Kamati ya Uchaguzi itaendelea na mchakato wake kama kawaida, alisema Mwesigwa.Kauli ya Mwesigwa imekuja siku moja baada ya bodi ya wadhamini wa klabu hiyo chini ya Fatuma Karume kuiangukia TFF isitishe mchakato wa uchaguzi kwa kile walichodai ni kukabiliwa na mechi za Ligi Kuu pamoja na michuano ya kimataifa.Yanga itacheza na Esparanca ya Angola kati ya Mei 6, 7 au 8 kwenye Uwanja wa Taifa Dar es Salaam katika raundi ya 16 ya michuano ya Kombe la Shirikisho, baada ya Yanga kutupwa nje na Al Ahly ya Misri huku Esparanca ikitupwa na Vita katika michuano ya Ligi ya Mabingwa wa Afrika.Hata hivyo, Mwenyekiti wa Kamati ya Uchaguzi ya TFF, Aloyce Komba akizungumzia kauli hiyo ya bodi ya wadhamini wa Yanga ambayo wanadai kuwa uchaguzi usogezwe mbele ili Yanga waitishe mkutano wa dharura kupanga tarehe ya uchaguzi baada ya kumalizika kwa Ligi Kuu na Kombe la Shirikisho, alisema Yanga wanapaswa kujua kuwa TFF inatekeleza agizo la BMT kuhakikisha klabu hiyo ya mtaa wa Jangwani inafanya uchaguzi wake kama ilivyopangwa.Leo saa 10 jana, nina kikao na kamati yangu na kesho leo, nitaweka wazi mchakato mzima wa uchaguzi kuanzia uchukuaji fomu, muda wa pingamizi hadi uchaguzi na utafanyika ndani ya siku 33, alisisitiza.Komba alisema jukumu lao kamati yake ni kusimamia na kuhakikisha Uchaguzi Mkuu wa klabu hiyo unafanyika katika hali ya kidemokrasia. Hata hivyo, kalenda ya mchakato wa uchaguzi wa Yanga inaonesha kuwa leo Mei 3, mwenyekiti wa Kamati ya Uchaguzi atatangaza nafasi zinazowaniwa na kubandikwa kwenye mbao za matangazo.Mei 04 hadi 9 uchukuaji fomu na kurudisha kwa wanachama wanaotaka kuwania uongozi ndani ya klabu hiyo wakati Mei 10 Kamati ya Uchaguzi ya TFF itakaa kupitia fomu hizo, ikiwa ni mchujo wa awali. Mei 11 yatabandika majina ya orodha ya wagombea waliopitishwa wakati Mei 12 hadi 13 itakuwa ni kipindi cha pingamizi kwa wagombea wote.Kamati hiyo itapitia pingamizi Mei 14 na 15, Mei 16 ni muda wa usaili kwa wagombea pamoja na majina yaliyopitishwa kuwekwa wazi, huku Mei 17, Kamati ya uchaguzi itapitia pingamizi zote na kuzitolea uamuzi Mei 20 huku Mei 21 hadi 23 ni kipindi cha rufaa kama zitakuwepo na maamuzi ya rufaa yatatolewa Mei 24.Mei 25 na 26, kipindi cha kukata Rufaa dhidi ya Kamati ya Uchaguzi kwenye Kamati ya Rufaa ya Uchaguzi TFF kama itakuwepo wakati Mei 27-28 rufaa kusikilizwa na Kamati ya Rufaa ya Uchaguzi ya TFF.Mei 29, Kamati ya Rufaa ya Uchaguzi TFF kutangaza maamuzi ya Kamati ya Uchaguzi ya TFF huku Mei 30, Kamati ya Uchaguzi TFF kuchapisha orodha ya mwisho ya wagombea na kutangazwa na kubandikwa kwenye mbao za matangazo.Kampeni za wagombea zimepangwa kuanza Mei 31 hadi Juni 4, huku Uchaguzi Mkuu ukitarajiwa kufanyika Juni 5. Tayari kampeni za chini kwa chini zimeshaanza, huku mwenyekiti wa klabu hiyo Yusuf Manji alishaweka azma yake ya kutetea kiti chake mapema tangu Januari.  <topic>: michezo 